authors:
Вера К. Александрова
Дек
По Публикацията Работи

title: Бъдни вечер по света: С бедняк и агнешко под милиони светлини

maintext:
Тази нощ светъл празник ще празнуват в различни краища на света. Рождество Христово ще посрещат и в Бразилия, в Норвегия, и в Канада, и в Испания и в много други страни.
В различните държави празникът се посреща с различни обичаи.
В Испания например е прието на трапезата да се поканят самотни старци или бедняци. В Норвегия пък на този ден се ходи на гробищата с цвете за починалите близки. В северните страни на трапезата се слага агнешко, във Ванкувър домовете, парковете и площадите грейват в хиляди цветни лампички.
Повсеместно разпространен е обичаят на трапезата да се остави незаето място. Ако някой дойде в дома на Бъдни вечер, той трябва да бъде приет като брат. Този обичай е в знак на почит към близките и скъпи хора, които не могат да посрещнат Бъдни вечер със семейството си.
За тях и за напусналите този свят се оставят прибори и чиния, в която се слага от всичко по малко. След края на вечерята трапезата не се вдига.
По света се е запазила и традицията под бялата покривка да се слага малко сено. То напомня за Витлеемската пещера и за Богородица, положила новородения Христос в яслата със сеното.
Заедно с католиците Рождество празнуват лютераните, англиканската църква и част от протестантските конфесии. Във всяка страна празникът си има свои традиции. Какви именно разказва РИА "Новости", цитирана от БТА.
В Испания този ден се нарича Nochebuena. Обикновено се отбелязва в семеен кръг, на тържествена вечеря.
Прието е да се правят подаръци на близките. В някои семейства, които следват отколешни католически традиции, през нощта се канят на трапезата самотни старци или бедняци.
В Германия на 24 декември след обяд животът в повечето градове замира. В 22.00 часа се разнася звън на камбани, възвестяващ началото на коледната служба. След нея идва ред на обилната семейна трапеза.
В Норвегия много семейства на този ден отиват на църковната служба, която по традиция започва в 15.00 часа. Мнозина отиват до гробовете на свои близки и полагат на тях цветя.
Рождественската вечеря е в тесен семеен кръг.
В западните и северни части на страната поднасят солени и варени на пара агнешки ребра с картофки. В източните части на Норвегия е популярно свинското, докато в други части се поднася риба. Някои семейства предпочитат пуйката.
След вечерята, преди да бъдат отворени подаръците, цялото семейство се събира около елхата. Всички се хващат за ръце около нея и пеят песни. След това отново сядат на трапезата, но този път на чай и коледни сладки.
В Полша, когато изгрее първата звезда, цялото семейство, облечено празнично, се събира на трапезата.
Поздравяват се с празника и си желаят всичко най-добро.
На трапезата се сервира постни блюда и риба, сред които зеленчукова супа, печен шаран, кнедли със зеле, гъби, компот от сушени плодове, сладкиши. В дома има украсена елха, а под нея са поставени подаръците за цялото семейство. На трапезата се пеят коледни песни, хората си спомнят за събитията през отминаващата година.
В Канада Рождество започва вечерта на 24 декември. Възрастните, завършили всекидневните си дела или прибрали се от църква, сядат на трапезата.
В Нюфаундленд и Лабрадор съществува обичай в навечерието на Рождество в църквата да се продава риба, уловена специално за целта. А парите да се дават за благотворителност.
Във Ванкувър в навечерието на Коледа пламват стотици хиляди лампички, с които са украсени домовете, парковете и площадите.
Бъдни вечер е семеен празник и в Бразилия. По традиция деца и внуци се събират в дома на родителите и се поздравяват с настъпващото Рождество. А самото Рождество, за разлика от европейците, бразилците празнуват на улицата с песни и танци.


authors:
Василия Пейчева
Дек
По Публикацията Работи

title: Хитрино, Харманли, изборите... 2016 г. през фотообектива

maintext:
Олег Попов е един от най-известните военни фотографи, който повече от 35 години се занимава с фотожурналистика. Посети всички горещи точки, за да фотографира събитията на изминаващата 2016 година.
"Хитрино беше доста неприятен завършек на тази година. Направило ми е впечатление, че винаги преди Коледа в България става нещо, което е с фатални последици. Имаше поредица от години, в които ставаше голяма катастрофа или наводнение", отчете фотографът на Bulgaria ON AIR.
Той добави, че гледката в бедстващото село не е била никак приятна и много е наподобявала зона на военни действия, каквито Олег Попов е виждал достатъчно. Гарата в Хитрино описа като след тежка бомбардировка.
"В Харманли видяхме голяма група момчета, които искаха да разрешат въпросите си с насилие. Не мисля, че когато си беглец в чужда държава трябва да реагираш по този начин", коментира фотографът, запитан за бунта на бежанците в Харманли.
Според него е плашещо, че тези момчета са добре организирани. "Работил съм и съм живял в Близкия Изток и арабски държави - доста от тези хора идват с идеята да създават проблеми", отбеляза Олег Попов.
Попитан в кой момент трябва да свали обектива той отговори, че има концепция - ако нещо се случва пред него, някой има нужда от помощ и той е единственият човек, който може да помогне, оставя апарата и помага. Но ако до него има по-подготвени хора, които да помогнат, продължава да снима.
Фотографът на Bulgaria ON AIR засегна и политическата 2016 г. в страната ни, като отбеляза, че не е могъл да разбере политиката на ръководството на ГЕРБ. По думите му те са издигнали странен кандидат-президент.
"Радев не спечели, просто Цачева загуби. Видях ликуващ Радев и още по-ликуваща Нинова, която беше на седмото небе. Президентът нямаше печеливш ход след оставката на правителството", каза още Олег Попов, който очаква интересна от новинарска гледна точка 2017 г.
Вижте още във видеото на Bulgaria ON AIR

fasttext_language: bg


title: Как да четем, когато буквите "танцуват" по белия лист?

maintext:
Как да се справим с четенето, когато буквите разменят своя ред? Решението се опитва да даде младата Кристина Костова. Преди време студентката изобретява специален шрифт за хора, страдащи от дислексия.
В съзнанието на тези хора буквите често разменят местата си, сливат се и танцуват по белия лист. Идеята на момичето е да улесни всеки един човек, сблъскващ се с подобни трудности.
"Най-вече ги улеснява, защото графично самият знак е така изграден, че да води окото по лесен начин за движение от една дума към следваща и така нататък. Чисто графично съм заложила на това да има лека деформация на буквите, която е съобразена с това окото на читателя да бъде подведено по правилен начин", обяснява Кристина пред Bulgaria ON AIR.
Изграждането на шрифт се оказва сложна задача. Момичето работи дълго върху своя проект, за да постигне хармония. След 2 години АДИС е готов за използване.
Самата Кристина също страда от дислексия. Като малка размествала буквите в думите, но това й изглеждало напълно нормално.
"Често казвах на мама: "Не виждам какъв е проблемът в моята диктовка, защото всички букви са си там, просто не са в
правилния ред", споделя Кристина.
Дислексията не е заболяване, а различен начин, по който мозъкът обработва информацията. Симптомите и проявленията й могат да бъдат различни.
В момента Кристина предоставя АДИС за свободно и безплатно ползване. Шрифтът може да се инсталира на компютър и таблет. Изпраща го на всеки, който прояви интерес.
"Много хора се свързаха с мен, както и много учители, които казват: "Аз забелязвам, че моите ученици имат такива проблеми и бих искала да им помогна", разказва Кристина.
Бъдещите планове на момичето са да създаде сайт, от където шрифтът може да бъде изтеглен. Надява се по този начин направеното от нея да достигне до повече хора.


authors:
Красимир Ангелов
Обновена
Дек
По Публикацията Работи

title: Красивата Ана се сбогува с тениса

maintext:
Бившата първа ракета в света Ана Иванович прекрати професионалната си кариера в женския тенис. Тя сподели своето категорично решение в социалната мрежа Facebook в сряда вечер.
"Няма друг начин да го кажа - реших да се оттегля от професионалния тенис", посочи красавицата и продължи:
"Започнах да мечтая да играя, когато бях на 5 и гледах Моника Селеш. Моите скъпи родители ме подкрепяха чак до достигането до първото място в световната ранглиста. Постигнах не малко за едно момиче от Сърбия. Всеки професионален спорт обаче изисква перфектна физическа форма, а аз бях преследвана от контузии", каза Иванович във видео обръщението към феновете си.
Сръбкинята посочи, че е време за промяна. "Ще бъда посланик на спорта и ще преследвам кариера в бизнеса и модата. Ще имам и повече време за работата ми с УНИЦЕФ. Постигнах целите си и искам да помогна на други да го направят, така че не тъжете, а се радвайте с мен", добави тя.
Иванович спечели откритото първенство на Франция през 2008-а година, което бе и нейният най-голям връх в кариерата й. Тя бе и световна №1 в продължение на няколко седмици.
Още новини от света на тениса четете в Gol.bg


authors:
Петя Славова
Обновена
Дек
По Публикацията Работи

title: Бензинът - с 10 ст./л по-евтин на автоматичните колонки

maintext:
Един от начините за намаляване на цените на горивата у нас е да има повече бензиностанции на самообслужване. Това каза Светозар Димитров, съсобственик на фирма от сектора. Той и другият съсобственик Атанас Димов на 21 декември бяха изслушани по време на откритата част на заседание на времената парламентарна комисия, разследваща дали в България има картел на пазара на горива.
Според Светозар Димов, другите мерки, които биха дали възможност за поевтиняване на горивата е контролните органи да намерят начин да разкрият трансферите между свързаните фирми в системата, които дават възможност за укриване на данъци и трупане на свръхпечалби по веригата и изнасянето им зад граница. "Така се прави във всички развити държави, включително и в Румъния“, поясни бизнесменът.
По думите му у нас няма картел на горива, но има олигопол на пазара с господството на пазара на един доставчик и производител. Светозар Димов обясни, че с ценовата политика на този играч се съобразяват всички останали и не е сериозно да се надяваме изграждането на нова голяма рафинерия да свали рязко цените. „Инвестицията е твърде голяма и едва ли някой ще тръгне да я прави на малък пазар като нашия“, смята Димов.
Другият съдружник Атанас Димов обясни, че контрабанда на горива у нас чрез вноса им по море е много трудно да стане, защото доставките се контролират на всеки етап от транспортирането. „Още от товаренето на танкерите в чуждите пристанища се събира достатъчно информация, която се следи от много институции", поясни той.
На въпрос на депутати собственикът на фирмата предложи да се направят промени на какво е мнението му са "сивия" сектор в бранша, Атанас Димов каза, че наличието му се генерира основно от дейността на вложителите на горива в данъчните складове. Според него те могат да „играят“ с неплащането на ДДС-то. "Другият проблем са много ведомствени складове, където също се укриват данъци и се надуват разходите на свързаните фирми“, поясни бизнесменът.
Светозар Димов добави, че хазната губи немалко от невръщането на ДДС-то на тираджиите от трети страни, преминаващи през България. По думите му, за това сега близо до границите ни вече има бензиностанции, „специализирали“ се да продават на чуждите превозвачи гориво без ДДС.


authors:
Елка Василева
Обновена
Дек
По Публикацията Работи

title: Почина създателят на Kinder Surprise

maintext:
Уилям Саличе - създателят на шоколадовото яйце Kinder, е починал снощи на 83 години в северната италианска провинция Павия, съобщи създадената от него фондацията за младежи "Оцвети живота си", цитирана от Франс прес.
Саличе влиза в компанията Ferrero през 1960 година и става дясната ръка на собственика-визионер Микеле Фереро, бащата на емблематичния течен шоколад Nutella, който почина през 2015 година.
През 70-те години компанията се опитва да намери начин да поддържа актуалността на шоколадовите яйца и след Великден, тъй като пресите бездействат през по-голяма част от годината.
Така се ражда яйцето Kinder Surprise - в млечно-шоколадова черупка има пластмасова капсула с малки парченца, от които се сглобява играчка.
Успехът е незабавен и дълготраен - Ferrero продава милиарди яйца Kinder за над 40 години и всеки месец произвежда продукция, достатъчна да покрие всичките 400 000 квадратни метра площ на огромния площад Макропласа в мексиканския град Монтерей.
Изобретателят бе Фереро, аз бях само материален изпълнител, повтаряше Саличе, който след това помогна в разработването на много други продукти като Ferrero Rocher и Pocket Coffee.
Саличе се пенсионира през 2007 година с бонус от 400 000 евро. Той даде тези пари за създаването на фондацията "Оцвети живота си" - лагер на италианското крайбрежие, където младежи на възраст 13-18 години могат да развиват таланта си, според италианската преса.
Огромният успех на яйцето Kinder е съпътствано с много драми, като смъртта през януари в Тулуза на момиченце на три години и половина, което се задавило с малката играчка. След разследване съдът оправда Фереро.
Същевременно яйцата Kinder са забранени в САЩ заради закон от 1938 година, който не позволява да се слагат предмети в храните, а от тази година и в Чили заради закон, борещ се със затлъстяването.
/БТА/


authors:
Камелия Цветанова
Дек
По Публикацията Работи

title: Общинари и бизнесмени на протест срещу кмета на Благоевград

maintext:
Около 35 души днес се събраха на протест срещу управлението на кмета на община Благоевград Атанас Камбитов. Сред тях бяха съветници, бизнесмени и граждани. Плакати с надписи: "Не сме овце, хора сме", "Благоевград за достоен живот", "Камбитов на прокурор" издигнаха простиращите.
Според общинския съветник Калоян Хаджийски кметът се изживява като васал на местната власт, не спазва законите, нарушава решения на ВАС, раздава обществени поръчки еднолично.
"Предварително са известни фирмите, които печелят търговете и заради това не идват инвеститори", отсече той пред bTV.
Според него и останалите протестиращи кметът Камбитов се саморазправя с политически неудобните му хора и фирми.
"Нови инвестиции липсват заради натиска и корупционните практики, създадени от кмета и екипа му. Застрояват се градинки. Всички това се прави с едничката цел да се облагодетелстват определени бизнес кръгове около него, дори с цената на това обществото да бъде ощетено. Всички твърдения могат да се докажат при проверка", увери Ханджийски.
"Има решение от миналата година на ВАС да се върне на читалището да стопанисва кафе-клуба, но това още не се е случило", оплака се шефът на читалището Васил Новоселски.
От общината разпространиха позицията на ръководство в лицето на кмета Атанас Камбитов.
"Категорично възразяваме срещу опитите на шепа местни партийни функционери и клакьори да си присвояват правото да говорят от името на гражданите на Благоевград, разпространявайки декларации, съдържащи неверни твърдения, граничещи с откровени клевети, уронващи авторитета на Благоевград. Твърдо заявяваме, че община Благоевград работи законосъобразно, единствено и само в интерес на гражданите, и стриктно изпълнява решенията на българския съд. Провежданите процедури са законосъобразни и прозрачни, открити, осигуряващи конкурентна среда за бизнеса, преминали през предварителен контрол и потвърдени от българския съд", твърдят от общината.


authors:
Елка Василева
Дек
По Публикацията Работи

title: Медии: Главният одитор на НАТО намерен мъртъв

maintext:
Главният одитор на НАТО Ив Шанделон е намерен мъртъв в град Анден в белгийските Ардени, съобщиха медиите от медийната група Sudpresse.
Според тяхната информация Шанделон вероятно се е самоубил. Семейството му обаче категорично отхвърля тази версия, пише РИА Новости.
Тялото на Шанделон е било открито на 140 км от неговата месторабота и на 100 км от град Ланс, където той е живеел.
По данни на медиите хора от обкръжението на Шанделон, който се е занимавал включително и с въпросите за противодействието на финансирането на тероризма, твърдят, че той им споделял, че получава "странни" обаждания.
Следствието работи по всички възможни версии.


authors:
Eкип На Puls.Bg
Дек
Автор

title: Истинските функции на "плочките" на корема

maintext:
Мускулите на коремната стена можем да разделим на мускули на предната коремна стена и мускули на задната коремна стена. Като цяло, те изпълняват редица важни функции, първата от които е да защитават и предпазват органите, които са разположени в коремната кухина, като например черва, яйчници, матка и др.
Друга основна роля на мускулите на коремната стена е участието им в дишането. По време на вдишването, мускулите на коремната стена релаксират и позволяват на органите в коремната кухина да се отпуснат надолу, като това води до разширяване на кухината и увеличаване на обема ѝ. По този начин се обезпечава оптималното пространство и количество навлязъл в дробовете въздух. По време на издишването, мускулите на корема контрактират, като избутват вътрешните органи нагоре, спомагайки притискането на дробовете и изхвърлянето на въздуха от тях.
Функционирането и съкращението на мускулите на корема също е част от процесите на кашляне и повръщане, като спомагат за изхвърлянето през устата на въздух и субстрати от стомаха под налягане.


authors:
Красимир Ангелов
Дек
По Публикацията Работи

title: Хорът на Червената армия - символът на Русия извън границите й

maintext:
Хорът на Червената армия, чийто ръководител и над 60 членове се намираха на борда на самолета, който днес катастрофира в Черно море, е символ на Русия, посрещан с овации на сцените по цял свят, дори в зоните на конфликт, посочва Франс прес.
Още по темата На борда на Ту-154 - 9 журналисти, 68 музиканти 25 дек 2016 10:30 290
Основан през 1928 година, ансамбълът "Александров", известен с триумфалните си турнета под името Хор на Червената армия, е съставен от близо 200 певци, музиканти и танцьори.
В репертоара му днес има над 2000 изпълнения - от фолклор през песни, възхваляващи СССР, до най-съвременни международни изпълнения, представени от могъщи гласове и съпроводени от акробатични хореографии.
По време на Втората световна война музикантите не са знаели почивка, изнасяйки над 1500 концерта за съветските войници в зоните на сражения и в болници.
Ръководен 18 години от основателя си, генерала и композитора Александър Александров, по-късно ансамбълът е поверен на неговия син Борис, който го оглавява от 1946 до 1987 година.
Сегашният ръководител на Хора на Червената армия, Валерий Халилов, бе сред членовете на ансамбъла, които трябваше да отпразнуват Нова година във въздушната база Хмеймим в Сирия, и бе на борда самолета, който падна в Черно море.
Руските власти обявиха, че няма изгледи за оцелели при катастрофата, припомня АФП.
(БТА)


authors:
Петя Славова
Дек
По Публикацията Работи

title: Между възвишеното и нелепото в "Изкуството да пееш фалшиво"

maintext:
"Възвишеното и нелепото никога не са били твърде далечни" - в тази фраза се крие рисковничето във филма на Ксавие Джаноли "Изкуството да пееш фалшиво".
Сюжетът е вдъхновен от живота нареално съществуваща личност - Флорънс Фостър Дженкинс - обожаваща музиката, подкрепяща редица творци, изпаднали в безизходица и вдъхновена от техния талант до такава степен, че самата тя мечтае да застане като тях на сцената.
Единственият проблем е, че й липсва всякаква дарба. Все пак с предварително загубената кауза - а именно да я научи да пее на голяма сцена, се залавя изпаднал в безпаричие музикант.
Джаноли поглежда на героинята, носеща името във филма Маргьорит не от снизходителна или подигравателна гледна точка, а по-скоро описва безкрайното й желание да сбъдне мечтата си.
Историята е толкова вдъхновяваща, че с нея се захвана и режисьорът Джон Фриърс, който снима "Флорънс", а главните роли повери на Мерил Стрийп и Хю Грант. Филмът му бе част от тазгодишната Киномания.
Актрисата в "Изкуството да пееш фалшиво" - Катрин Фро също получава положителни отзиви за ролята си и дори печели награда "Сезар" за най-добра женска роля.
Гледайте "Изкуството да пееш фалшиво" на 24 декември от 22.25 часа по телевизия Bulgaria ON AIR


title: Ало апаши измамиха баби от Благоевградско по празниците

maintext:
Продължават опитите за телефонни измами в Благоевградска област, при такъв случай има и задържан мъж в Петрич, съобщиха от полицията.
Един от сигналите е подаден в Районното управление на полицията в Петрич от 79-годишна жена от същия град.
Тя съобщила, че на 27 декември около 14.30 непознат за нея мъж, който се представил за полицейски служител, е поискал парична сума за оказване на съдействие при залавяне на телефонни измамници.
Възрастната жена оставила пред дома си плик с пари, които са взети от непознат.
В хода на работата по случая служители на полицейското управление в Петрич са задържали 51-годишен мъж от гр. Стражица. У него е намерен пликът с пари, оставен от потърпевшата.
По сходен начин на 27 декември вечерта 73-годишна жена от Благоевград също е била въведена в заблуждение.
Непознат мъж, представил се за полицай, й поискал парична сума, за да помогне при залавянето на телефонни измамници. Жената повярвала и загубила около 6000 лева. За случая е уведомена Районната прокуратура в Благоевград.
От полицията призовава отново гражданите за повишено внимание и проява на мнителност при подобни случаи и да сигнализират веднага на тел. 112, като уведомяват също свои близки, роднини или съседи.


title: В Берлин е арестуван мъж във връзка с атентата на базара

maintext:
Човек, свързан с Анис Амри - извършителя на нападението на коледния базар в Берлин, е бил арестуван в германската столица, съобщи федералната прокуратура, цитирана от ДПА.
Задържаният е 40-годишен тунизийски гражданин и е бил арестуван след обиск в дома и фирмата му.
Федералната прокуратура смята, че той може да е замесен в атентата от миналата седмица и посочи, че номерът му е бил сред контактите в мобилния телефон на Амри.
Прокуратурата трябва да реши до утре дали да бъде оставен в ареста за постоянно.
/БТА/


title: Виждали ли сте този мъж? Издирват 41-годишния Станислав

maintext:
По молба на близките полицията издирва 41-годишния Станислав Стойков от с. Копривец, община Бяла.
Мъжът е в неизвестност от 07:30 ч. на 4 ноември 2016 г., когато е напуснал дома си в селото, съобщават от Областната дирекция на МВР в Русе.
Станислав е висок 172 см, с нормално телосложение. Коса - права, гъста, къса, кестенява, прошарена; лице – овално, бяло; очи - зелени.
Когато е напуснал дома си е бил облечен с черно яке от памучен плат, с анцуг от полар, който има бродерия в лявата си част, обут е бил с маратонки.
От полицията призовават гражданите, които разполагат с информация за лицето и неговото местонахождение, да помогнат като подадат информация в полицията на телефони:
- (082) 882 487 в РУ – Бяла;
- (082) 882 316 или (082) 882 319 в група „Издирване“ при ОДМВР – Русе;
- на тел. 112 или в най-близкото районно управление на МВР.


authors:
Петя Славова
Дек
По Публикацията Работи

title: Путин възложи на Медведев да оглави разследването

maintext:
Президентът на Русия Владимир Путин е възложил на премиера Дмитрий Медведев да сформира и оглави държавна комисия по разследването на катастрофата на самолета Ту-154 в Сочи, съобщи пресслужбата на Кремъл, цитирана от ТАСС.
Държавният глава изрази най-дълбоки съболезнования към роднините и близките на загиналите в самолетната катастрофа, съобщава БТА.
Самолет Ту-154 изчезна от радарите в 05:40 московско време (04:40 българско време) скоро след излитането си от Сочи.
На борда на самолета е имало военнослужещи, представители на медии, сред които сътрудници на Първи канал и на телевизионния канал "Звезда", а също музиканти от ансамбъла "Александров", които е трябвало да поздравят за Новата година авиогрупата на руските Въздушно-космически сили в авиобазата Хмеймим в Сирия.
В самолета е имало общо 84 пътници и 8 души екипаж. Според данни на министерството на отбраната на Русия отломки от Ту-154 са намерени на 1,5 км от брега в района на Сочи на дълбочина 50-70 метра


title: Извадиха тялото на командира на разбилия се руски самолет

maintext:
Водолази извадиха на повърхността тялото на командира на разбилия се вчера сутринта в Черно море самолет Ту-154 на руското министерство на отбраната Роман Волков, предаде ТАСС, като се позова на източник от силовите структури.
Още по темата Откриха части от корпуса на падналия руския самолет 26 дек 2016 17:20 43
Трупът на Волков е бил открит сред големи фрагменти от фюзелажа на летателния апарат.
На повърхността били извадени още 70 части от тела.
Предвидено е операцията по претърсването на района на катастрофата да продължи и през нощта, предаде Франс прес, като се позова на руските власти.
По-рано бе съобщено, че телата на още двама загинали са намерени в района на катастрофата.
Запознат със ситуацията източник съобщава пред Интерфакс, че катастрофата може да е в резултат на претоварване и отказ на техниката.
"Свидетелските показания и други обективни данни, получени в хода на разследването, говорят за това, че самолетът не е успял да набере височина и поради някаква причина – вероятно претоварване и техническа неизправност, е паднал в морето", казва източникът.
Той допълва, че "на този етап версия за атентат е практически изключена".
"Наличните обективни материали, включително и показания на очевидци, опровергават тази версия", каза той.
По думите му очевидците разказват, че самолетът необичайно дълго летял ниско, не е набирал височина и по този начин приоритетна версия става тази за техническа неизправност, пише "Фокус".


authors:
Петя Славова
Дек
По Публикацията Работи

title: Жертвите при отравянето с лосион в Иркутск вече са 74

maintext:
Още двама души са починали в Иркутск след отравяне със сурогатен алкохол, предаде ТАСС, като се позова на регионалното подразделение на руското министерство на здравеопазването в източния сибирски град.
С това броят на хората, починали в Иркутск от 17 декември след употреба на евтини заместители на спиртните напитки, достигна 74.
Общият брой на пострадалите е 122-ма, като 31 човека остават в болница.
Първи случай на натравяне с метилов алкохол е бил регистриран през последното денонощие в Братск - втория по големина град в Иркутска област. Един човек е бил настанен в болница там. Подробности за състоянието му не бяха съобщени.
Много от натровилите се хора са пили лосиона "Бояришник". На шишетата с този концентрат пише изрично, че той не е за вътрешна употреба.
Много бедни руснаци обаче пият козметични продукти като евтин заместител на алкохола.


authors:
Камелия Цветанова
Обновена
Дек
По Публикацията Работи

title: Нелегални пакистанци спипани на гарата в Каспичан

maintext:
Петима млади мъже, на възраст между 16 и 20 години ,са били задържани на гарата в Каспичан на 24 декември около 23 часа.
Никой от тях не е имал документи за самолочност, съобщиха от МВР.
Нелегалните са обяснили, че са от от Пакистан и са слезли на гарата от вагон на товарен влак, който пътувал от Турция за Германия.
Младежите първо са били задържани за срок до 24 в ареста на полицията в Шумен, а след това непълнолетните са изпратени в център в града.


authors:
Василия Пейчева
Обновена
Дек
По Публикацията Работи

title: Евакуираха Северната гара в Брюксел след бомбена заплаха

maintext:
Северната гара в белгийската столица Брюксел бе евакуирана частично заради бомбена заплаха, предаде ТАСС, като се позова на телевизия Ер Те Бе Еф.
Сигналът е бил подаден анонимно.
Сградата на гарата е проверявана от сапьори.


title: Три автомобила изгоряха в Кюстендилско

maintext:
Общо 7 пожара са гасили за ден екипите на пожарната в Кюстендилска област, съобщиха от полицията.
Три от пожарите са нанесли щети. При тях са горели три автомобила, няма пострадали.
Техническа неизправност е причинила запалване в "Рено" в Кюстендил. Снощи, около 22.00 часа, в Дупница при пожар е изгорял лек автомобил "Ауди", който е бил в гараж. Причините за възникването на пожара се изясняват от полицията.
При друг пожар тази нощ, около 3.00 часа, в Кюстендил е изгорял "Мерцедес". Причините за възникването му се изясняват.


description: Започва Национална кампания

title: Как ще изглежда през 2017 г.? Вижте на фасадата на НДК

maintext:
Започва Национална кампания "НДК Промяната". Впечатляващи визуални изображения по фасадата на НДК разкриват как ще изглежда сградата по време на Председателството на България на Съвета на ЕС през 2018 г., съобщават от Националния дворец на културата.
"Ще трябва да направим така, че решенията, които ще се взимат тук за бъдещето на Европа, да са най-добрите за България. И всичко това ще се случи в НДК", казва изпълнителният директор на Двореца Мирослав Боршош.
Преустройството на сградата започна в началото на декември и ще приключи през септември 2017 година.
Визии с дължина 22 м върху фасадата на НДК, както и кампания в София и в цялата страна, повдигат завесата на предстоящото преобразяване на НДК в символ на европейска България.
От януари до юни 2018 г. над 20 000 европейски делегати ще заседават в обновените пространства на НДК. Зала "3" ще е най-впечатляваща, тя ще бъде Пленарната зала на Съвета на ЕС в София и ще е по-функционална дори от тази в Брюксел.
Освен нея и прилежащите й пространства, ремонтът обхваща още зала "2", зала "4", залите "6", "7", "8" и "9", входовете "А3" и "А6", централното, източното и западното фоайе, фасадата, терасите и покрива.
Изцяло се обновяват информационната система на НДК, настилките и осветлението.
Проектът предвижда въвеждането на нова стратегия за енергийна ефективност, която ще намали драстично консумацията на ток и топлоенергия. Ще се дигитализират и системите за управление и комуникация.
Мащабният ремонт е на обща стойност 35 млн. лв., от които до този момент е преведена половината сума.


authors:
Илияна Николова
Дек
По Публикацията Работи

title: Рецептата Dnes: Мъфини с орехи и банани

maintext:
Продукти:
3 банана
2 чаши брашно
1 лъжичка сода
1 чаша захар
3 яйца
1 малко пакетче масло
200 г орехи
1 течна ванилия
1 щипка сол
Приготвяне:
Разбийте яйцата и захарта на пухкава смес с миксер или в кухненски робот. Към тях прибавете предварително смачканите банани (презрелите са подходящи), разтопеното на водна баня или в микровълновата масло, и всички останали продукти без орехите. Разбъркайте добре сместа с миксера. Накрая прибавете и орехите, които междувременно сте счукали. Подгответе формите за мъфини и ги намазнете. Излейте във всяка форма по малко от сместа. Гледайте да стига до средата на формата, за да не прелее, когато се надигне във фурната. Печете в загрята на 200 градуса фурна за около 20-30 минути.


authors:
Анисия Иванова
Дек
По Публикацията Работи

title: Експерт: България е транзитна страна за тероризма!

maintext:
България не е застрахована от терористична атака, но засега е предимно транзитна страна, коментира в "България сутрин" по Bulgaria ON AIR бившият заместник-министър на отбраната Симеон Николов.
"България доставя доста оръжия към тези терористи през Саудитска Арабия и Катар. Действително България не е застрахована, но тя в момента е предимно транзитна страна. Ние виждаме, че Балканите се превърнаха в едно гнездо на подготвящи се терористи, защото бяха установени лагери, складове на оръжия, престой на терористи. Няма нито един терористичен акт в страните, в които няма голям брой бежанци, като Словакия и Унгария. Да, ние трябва да бъдем нащрек, да ние сме уязвими, но в момента не сме на мушката", посочи Николов.
По думите му най-изненадващият момент от нападението в Берлин е абсолютната небрежност на германската полиция. Той напомни, че в началото на миналия месец Европол предупреди властите в Европа, че терористите подготвят поредно нападение.
Николов направи паралел с атентата в Ница, където екстремистите извършиха аналогично нападение - с камион по права, позволяваща ускорение, улица.
"Беше намерен ахрив, в който имаше няколко хиляди адреси на привърженици на ИД в Европа. Това е най-показателното и важното - че те разчитат на толкова много съмишленици, толкова радикализирани", отбеляза бившият зам.-министър на отбраната.
По негови изчисления минимум 3500 души са се върнали в Европа от Сирия и Ирак и представляват заплаха за сигурността.
Що се отнася до показния разстрел на посланика на Русия в Турция - Андрей Карлов, Николов беше категоричен, че според него не мрежата на Фетхуллах Гюлен стои зад нападението.
"Категорично не. Организацията на Гюлен не е терористична организация, както твърди Ердоган. Тя е ислямистка организация", поясни Николов.


title: Бус се обърна на "Тракия", пострадаха 9 души

maintext:
9 души са пострадали при катастрофа на 226 км на автомагистрала "Тракия", съобщиха от полицията пред "Фокус". Сигналът за инцидента е подаден около 23:25 часа на 21 декември.
23-годишен мъж от Нова Загора е загубил контрол над автомобила Мерцедес "Спринтер" и се е блъснал в мантинелата. От удара автомобилът се преобърнал по таван на разделителния остров между двете платна за движение.
Четирима от пострадалите са настанени в УМБАЛ – Стара Загора без опасност за живота. Един мъж е с фрактура на ръката, 12-годишно момиче е с фрактура на гръден прешлен, 53-годишен мъж е с фрактура на таз и ръка и 25-годишен мъж е с фрактура на ребра.
Останалите пострадали са с натъртвания и охлузвания и освободени.
Водачът на автомобила е тестван за употреба на алкохол, като наличие на такъв не е установено. По случая е образувано досъдебно производство.


title: Руснаци купуват в София софтуер за "атаки за отказ на услуга"?

maintext:
От повече от три години вместо да разчита на военни, работещи в изолирани бункери, руското правителство търси компютърни таланти, като публикува обяви в социалните медии, прави оферти на компютърни програмисти и дори говори открито за издирване на потенциални специалисти в руските престъпни кръгове, пише американският в. "Ню Йорк таймс" в статия озаглавена: "Как Русия набира елитни хакери за своята кибервойна".
В статията се разказва, че руското министерство на отбраната е публикувало реклама за набиране на кадри в социалната мрежа ВКонтакте. Специалистите по компютрите, които откликват на рекламата, са зачислявани във фирми, работещи с министерството по договор или в така наречените научни ескадрони, намиращи се във военните бази в цялата страна. Талантливи студенти, които не искат да ходят на задължителна военна служба, може да приемат опцията на научните ескадрони вместо военната повинност.
В статия във в. "Росийская газета" заместник-министърът на отбраната генерал Олег Остапенко дори казва, че научните ескадрони може да включват хакери с криминално минало.
В. "Ню Йорк таймс" разказва, че хакери се набирали дори сред специалистите от фирми за борба с кибепрестъпността. Конкретен пример е този с Александър Вяря. 33-годишният програмист получил оферта да се присъедини към хакерите. Той обаче не я приел.
По време на опита за вербуване Вяря бил поканен през 2015 г. да придружи до София Василий Бровко, изпълнителен директор в руската военнотехнологична компания Ростех. Там двамата присъствали на демонстрация на софтуер, чрез който се извършват атаки от типа "атака за отказ на услуга". Тоест при атаката интернет сайтът остава блокиран за потребителите. Вяря бил експерт в борбата срещу точно такива атаки. Сред клиентите му били Алексей Навални, в. "Ведомости", телевизия "Дожд" и др.
По време на демонстрацията на софтуера бил блокиран достъпът до сайта на украинското министерство на отбраната и на руския новинарски сайт "Слон", разказва Вяря. След демонстрацията Бровко го попитал как може софтуерът да бъде подобрен и му предложил да работи за тази цел, тъй като руснаците планирали да купят продукта за около 1 милиона долара от българите, пише в. "Ню Йорк таймс".
Тогава Вяря отказал офертата. После започнали да го следят и негов приятел в правоохранителните органи го посъветвал на напусне страната. Така се стигнало до пристигането му през август 2015 г. във Финландия, където той подал молба за получаване на убежище.
/БТА/


title: Заради снега: 150 бездомници в центъра в Захарна фабрика

maintext:
150 души са нощували тази нощ в Кризисния център за настаняване на бездомни в столичния квартал "Захарна фабрика", съобщиха от центъра пред "Фокус".
През цялата нощ над София валя сняг, а снежната покривка е около 4-5 сантиметра.
Традиционно центърът започва да се пълни след 18 часа, когато в окаян вид и тежки обувки обитателите му прииждат да приспят на топло и на другия ден да поемат по пътя си.
Какви са техните желание и мечти вижте в репортажа на телевизия Bulgaria On Air


authors:
Криси Табачка
Дек
По Публикацията Работи

title: Джесика Алба пуска своя лимитирана линия дънки

maintext:
Очевидно всички модели и актриси пробват късмета си в ново амплоа и все по-често ги виждаме в ролята на дизайнери.
Джесика Алба не е изключение. Актрисата обедини усилия с марката за деним DL1961 за обща колаборация.
Линията включва точно седем уникални модела за сезон есен-зима 2016 година.
Силуетите варират от плътни по краката скини дънки до модели, вдъхновени от ретро стиловете.
Разбира се, както повелява тенденцията, самата актриса-дизайнер е рекламно лице и за проекта към колекцията.
Джесика Алба е заснета в черно-бели цветове, а кадрите акцентират не само върху дънките, но и върху перфектната фигура на актрисата.
Всички кадри от рекламната кампания и моделите дънки на Джесика Алба можете да разгледате по-подробно в галерията на Tialoto.bg


authors:
Петя Славова
Дек
По Публикацията Работи

title: Скиори стояха блокирани на кабинков лифт в Италия

maintext:
Спасиха блокирани скиори в планински лифт в Северна Италия. В капана на повредения лифт попаднали около 130 души, решили да посрещнат Коледа, карайки ски, съобщава "Фокус", позовавайки се на Reuters.
От планинската спасителна служба съобщиха, че повредата в планината Червиния в Северна Италия край френската граница била причинена от силния вятър. Инцидентът е станал на повече от 2000 метра надморска височина в италианската област Валле-д'Аоста.
Местните власти съобщиха, че ситуацията вече е под контрол, а спасителните екипи влезли в кабинките през отвори в горните им части и спускали блокираните скиори на земята.
Лифтът на популярния ски-курорт Чевиния съединява две ски-писти. Спасителната операция е продължила до късно вечерта и е била усложнена от лошото време. На помощ на италианските спасители са пристигнали техни швейцарски колеги, изпратени на място с хеликоптер.
Последните пътници са били евакуирани след 23.00 часа местно време (полунощ българско).


authors:
Петя Славова
Дек
По Публикацията Работи

title: Кой е виновен за бежанската криза? Политиците!

maintext:
Политическата класа е в много силен дълг към хората, по отношение на това да комуникира какво се случва е мнението на PR експертът Любомир Аламанов пред Bulgaria ON AIR. Той смята, че държавността много трудно наваксва политическия напредък.
"Глобализацията накара хората да се информират повече, да търсят, да искат повече разбиране. Политическата класа изпусна този момент и продължи да комуникира все едно сме преди 15-20 години. Основен пример за това е бежанската криза".
Целият този процес на бюрократично взимане на решение на различни европейски структури на различни държави доведе до разноезичие и различни позиции от страна на политически лидери, продължава темата за бежанците експертът по публична реч и комуникация проф. Иванка Мавродиева.
Според нея "хората нямаха възможност да проумеят дали бежанците са заплаха. Доколко биха се инфилтрирали, дали са заплаха за личността, за реда в държавата, за националната, европейската и международната сигурност. Политиците говориха размито, неясно, назовавайки процесите.
Не беше казано как те (бежанците) ще бъдат приети - доколко ще получат помощ, образование, дали ще имат възможност да започнат работа или дълго ще живеят на държавни помощи.
Любомир Аламанов отбеляза, че тази неяснота в политическото говорене съществува и в другите държави, не само у нас.
Той смята, че "ние реално не знаехме какво се случва във всички държави. Всяка крайна форма на комуникация - всичко е наред или другата - всичко е кошмар, тя не дава информация", категоричен бе PR експертът.
"Не може цялото население на Африка и Азия да дойде в Европа - от една страна, а от друга - има проблеми, които трябва да бъдат решени, защото хората загиват и да бъдат спасени - това е най-естественото решение на проблема", отбеляза той.
Освен политическата ситуация, двамата експерти коментираха и ситуацията в САЩ, където общността там смята, че двете президентски кампании не са преминали в прозрачност за избирателите.


authors:
Боряна Павлова
Дек
По Публикацията Работи

title: Заминаваме, връщаме се... Само 3000 столичани - на село

maintext:
Чували ли сте за нулевата миграция? Може и да не сте, но именно това е тенденцията за демографското развитие на страната ни.
Що е то нулева миграция? Тя се отчита, когато напусналите и заселилите се у нас в рамките на годината е почти или напълно равен.
Каква е равносметката за 2016 година?
29 хиляди души са напуснали страната, а 25 000 са дошли, като 48% от българските емигранти традиционно се местят в Германия, Англия или Испания.
Турци, руснаци и сирийци пък съставляват 55% от чуждите имигранти, които общо са около 15 хиляди, отбелязва bTV. Към тях се причисляват и около 11 хиляди българи, които се връщат по родните си места, защото не са успели да се установят в чужбина.
Вътрешната миграция обаче продължава да е силно застъпена - всеки трети е сменил местожителството си от една област в друга.
Новост е завръщането от градовете към селата. Само тази година 3000 души са напуснали столицата и са се заселили в широката Софийска област.
Специалистите очакват до 1-2 години преселването от големите градове към околните села да се прояви и в Пловдив и Варна.
Именно изборът да смениш местоживеенето в рамките на страната влияе върху тенденцията за нулева миграция.
Тя не е характерна само за България. Ирландия я сбъдна миналата година. Тогава за първи път от 2008 г. спря изтичането на хиляди ирландци извън страната в търсене на по-добър живот.


title: Kia ни показа ново, доста по-смело Picanto

maintext:
Кia показа официално скици на бъдещото трето поколение на малкия си градски модел Picanto. Премиерата му ще е в началото на новата година, но все още не е сигурно дали на Женевския автосалон.
Според дизайнерите на корейската марка новата генерация предлага по-младежка визия, по-динамичен външен вид и по-уютен интериор. Подробности за задвижването и вложените технологии все още не са известни.
Picanto бе представен за пръв път от корейците през 2004 и оттогава смени две поколения, превръщайки се в един от глобалните им бестселъри.
Още снимки на новото Picanto вижте в AutoMedia.bg


authors:
Михаела Лазарова
Дек
По Публикацията Работи

title: За какво независимите жени не искат разрешение от партньора си?

maintext:
Искам да си купя нова чанта, но трябва първо да попитам мъжа ми. Ще ми се да си сменя колата, но трябва да искам разрешение от съпруга ми преди това, все пак семейният бюджет е на първо място. Боже, колко харесвам руси коси, но гаджето ми няма да се съгласи да стана блондинка...
Докога ще искате разрешение да живеете живота си? Защо трябва да сте в подчинена позиция без дори да сте роб?! Една независима жена в 21 век няма нужда да иска разрешение да прави онова, което иска да направи! Ето защо с гордо вдигната глава започнете да правите онова, което винаги ви се е искало да правите.
За да не изпадате в пререкания, а и за да не изглежда връзката ви пълен хаос, въведете все пак някои правила или просто поговорете за нещата, с които и двамата сте окей или не.
Искане на разрешение за някои е абсурдно
Някои жени смятат, че трябва да искат разрешение да си сменят цвета на косата. Не трябва да искате разрешение да си купите онзи пуловер, който толкова много харесвате. Ако имате своя собствена банкова сметка, това ви прави независим човек, който разполага с живота си. Не издребнявайте и не се превръщайте доброволно в робиня, каквато не сте. И тук не става дума за безпаметно прахосване.
Повече по темата може да прочетете в Az-jenata.bg


authors:
Мария Нестерова
Дек
По Публикацията Работи

title: Роми пробиха тухлен зид, набраха си кокошки, петли

maintext:
Двама роми пробиха дупка в тухлен зид и измъкнаха петлите и кокошките на 69-годишна жена от плевенското село Мечка.
Около 23:15 ч в понеделник бабата видяла как двамата отнасят пилците и викнала за помощ, разказва "24 часа".
Апашите я заплашили и изчезнали с плячката. След минути, когато разбрала, че липсват 5 петли и 5 кокошки, обраната се обадила в полицията.
Във вторник крадците са заловени, но при претъсване на къщите им в ромската махала пернатите не били намерени.
За 72 ч в следствения арест на затвора в Плевен с прокурорско разпореждане са 35-годишен и 16-годишен с досиета в МВР.
Заради заплахите към стопанката двамата са обвинени в грабеж, поясниха от плевенската полиция.


title: Тайфун провали коледните празници във Филипините

maintext:
Тайфунът Нок-Тен, който отне живота на най-малко един човек и провали коледните тържества в някои части от Филипините, отслабна леко, докато се приближаваше към гъсто населен регион близо до столицата на страната, предаде Асошиейтед прес.
Преминаването на тайфуна доведе до прекъсване на електроснабдяването в пет филипински провинции и наложи евакуацията на хиляди селяни и посетители на страната, която е бастион на католицизма в Азия.
В провинция Кезон на югоизток от Манила един фермер загина, затиснат от паднало дърво. След това Нок-Тен се насочи на запад през планински и островни провинции, като разрушаваше жилища, събаряше дървета и прекъсваше комуникациите.
Макар че тайфунът е леко отслабнал, постоянните ветрове все още достигат до 140 км/ч, съобщават правителствените метеоролози. Стихията се придвижва към гъсто населените райони Батанас и Кавите на юг от Манила.
Десетки хиляди селяни, които бяха принудени да прекарат коледната нощ в пренаселени убежища без електричество, започнаха да се връщат по домовете си, за да се справят с щетите, причинени от преминаването на тайфуна по време на най-големия празник на страната.
Тайфунът Нок-Тен беше един от най-силните, засегнали Филипините от 2013 г. насам, когато супертайфунът Хайян опустоши централните региони на страната и отне живота на много хора, припомня АП
/БТА/


title: Трудният път от Алепо до Идомени. В детски рисунки

maintext:
8-годишната Шахарзад Хасан е избягала от ужаса на войната в Сирия със семейството си.
Стигнала е до лагера в Идомени, след като седмици наред е вървяла по мигрантския маршрут на избягалите от ада в Алепо.
Вместо с думи, тя разказва за преживения ужас в рисунки. Вижте ги!


authors:
Веселин Коларов
Дек
По Публикацията Работи

title: Меси е като от PlayStation! Стана голмайстор №1 в Европа

maintext:
Петкратният носител на Златната топка – Лео Меси, продължава да изумява планетата.
При снощната победа на Барселона с 4:1 над градския съперник Еспаньол аржентинският гений направи нещо невиждано. На два пъти звездата навърза по четирима защитници на противника, а фамозните рейдове завършиха с голове на Луис Суарес и Жорди Алба.
Самият Меси пък оформи крайния резултат в 90-ата минута. Попадението беше под №51 за него през 2016 г., с което стана най-добрият голмайстор във всички турнири от Топ 5 на големите първенства в Европа. "Лео играе все едно излиза от PlayStation. Видно е, че е щастлив и се надявам да остане в Барса. Решението е негово", каза след снощния мач Луис Суарес, който за 2016 г. се превърна в най-добрия реализатор в националните първенства.
Уругвайският национал и Неймар подновиха договорите си с Барселона, докато преговорите с Меси продължават.


title: Мартин Шулц се е отказал да се кандидатира за канцлер на Германия

maintext:
Мартин Шулц, председателят на Европейския парламент, който обяви, че се завръща в германската политика, се е отказал да се кандидатира за канцлер на Германия на изборите догодина. Това пише списание "Шпигел", цитирано от Ройтерс.
Без да посочва източник, изданието отбелязва, че Шулц е дал да се разбере пред свои доверени хора преди Коледа, че вече не очаква да бъде номиниран за канцлер от политическата си сила - Германската социалдемократическа партия (ГСДП), и затова няма да се кандидатира.
Решението му, ако се потвърди, най-вероятно ще разчисти пътя за председателя на ГСДП Зигмар Габриел, който може да стане човекът, който ще се изправи срещу канцлера Ангела Меркел на парламентарните избори през септември 2017 г.
При такова развитие именно Габриел ще има думата за определяне на номинацията. Много от членовете на ГСДП са на мнение, че председателят на ЕП би бил сериозен конкурент на Меркел в съревнованието за канцлерския пост и затова са се опитали да убедят Шулц да обяви публично кандидатурата си. Ако той направи това, решението за номинацията вече няма да е на Габриел, а на членовете на партията.
Председателят на ГСДП, който се явява "естествен" кандидат за канцлер, вече обяви, че при наличие на повече от един кандидат ще има вътрешни избори. В такъв случай Шулц би бил явен фаворит.
ГСДП ще обяви официално името на кандидатурата си във втората половина на януари.
/БТА/


title: Трябват ли ни банкови клонове в ерата на технологиите?

maintext:
Какви са техническите иновации в един от най-динамичните и бързо развиващите се сектори в световната икономика - финансовия? Какво е бъдещето на отрасъла в ерата на мобилните приложения? Имат ли поле на развитие експерименталните начини на плащане от рода на Bitcoin? Отговор на тези и други въпроси дава основателят на Reloyalty Иво Василев, който беше гост в предаването Boom&Bust на Bloomberg TV Bulgaria.
„Финансовите иновации са една особено нашумяваща тема, допреди 4-5 години инвестициите в тях бяха не повече от 4 млрд., а само за 2014 са 12 млрд., а за 2015 – 20 млрд. Много инвеститори започват да се интересуват какви нови технологии могат да се развиват там“, коментира Иво Василев.
„Вече съществуващите финансови процеси стават по-мобилни, по-ефикасни, по-лесни. Такива са например пращанията на пари в чужбина, кредити, оценка на кредитите, нов вид банкови инструменти. В момента нашумява моделът на мобилната банка – без клонове, без офиси, прави се акаунт през мобилното приложение и всичко се менажира от там.
Възможностите са много големи. Много от нещата сега са ненужни. Например, един банков клон нужен ли е? Защо трябва да се разкарваме, като можем да свършим всичко през мобилното си устройство?”, дава пример Василев.
Според основателя на Reloyalty все пак съществуват и някои рискове. „Тази индустрия е доста регулирана. Трябва да се знае под силата на какви лицензионни структури попадаш, важна е и сигурността“, каза още той, допълвайки, че все пак не всяка регулация е лоша, като целта на много от тях е да представляват своеобразна протекция на парите на клиентите, да предпазват от измами и т.н.
Василев даде подробности относно дейността на собствената си компания, представляваща мобилна система за плащане, чиято идея е да възнаграждава клиента на база на неговата лоялност, да създаде пряка връзка между бизнеса с потребителите, като така предложи най-доброто на последните.


title: Бежанци вдигнаха полицията на крак, искали да пратят колет на Меркел

maintext:
Полицията щурмува пощенски клон в Западна Германия, след като двама кандидати за убежище опитаха да изпратят колет с благодарствен подарък на канцлера Ангела Меркел, предаде ДПА.
Служител в пощенския клон, който се намира на бензиностанция в град Наунхайм, провинция Райнланд-Пфалц, се обадил на полицията, след като двамата кандидати за убежище - баща и син, оставили колета.
"Служителят намерил това за подозрително поради събитията през изминалата седмица", заяви полицейски говорител пред ДПА.
Районът около бензиностанцията бил отцепен от полиция и било доведено полицейско куче, което да провери колета. Той съдържал скулптура, изработена от по-възрастния бежанец специално за канцлера, като благодарност за позволението да останат в Германия.
"Все още бихме искали да изпратим подаръка на канцлера. Но в момента не знаем как", каза синът пред местния вестник "Райн цайтунг".
/БТА/


title: Със събраното от контрабандистите - воден цикъл за Добрич

maintext:
Огромните пари за обновяването на водния цикъл в Добрич са осигурени благодарение на Европа и на събраното от контрабандистите, заяви премиерът в оставка Бойко Борисов на церемонията за началото на проекта.
Министърът на околната среда и водите в оставка Ивелина Василева и кметът на Добрич Йордан Йорданов подписаха договора за финансиране на проекта, чиято обща стойност достига близо 115 000 000 лева.
Близо 87 000 000 лева от бюджета идват в Добрич, каза Борисов и посочи, че трябва да се благодари на Европейската комисия.
Премиерът в оставка коментира, че градът е рекордьор по разхищение на вода и демонстрира нагледно с две чаши колко питейна течност, платена от хората и бизнеса, изтича в земята.
По думите му обновяването на ВиК-мрежата в района, в който е житницата на България и се развива туризмът, задължително трябва да се направи.
Борисов посъветва кмета на Добрич всеки ден да бъде там, където са багерите, за да виждат хората, че се работи и да проявят разбиране и търпение.
По думите му хората ще бъдат възнаградени като видят пълна чаша с чиста вода и заживеят по-здравословно.


description:
Федералното бюро за разследване в САЩ предупреди американските местни власти за риск от нападения в църкви на Коледа и дните около този празник, съобщи Си Ен Ен.

 Органите обаче нямат конкретна инфо

title: ФБР предупреди за риск от нападения в църкви на Коледа

maintext:
Федералното бюро за разследване в САЩ предупреди американските местни власти за риск от нападения в църкви на Коледа и дните около този празник, съобщи Си Ен Ен.
Още по темата Германия била предупредена за атентатора Амри 23 дек 2016 19:22 71
Органите обаче нямат конкретна информация за подготвян терористичен акт.Предупреждението е отправено във връзка с появата в някои сайтове, свързани с „Ислямска държава”, на призиви за нападения в църкви и на места, където се събират хора по време на празниците.Междувременно властите в Рим забраниха движението на камиони в центъра на града през коледните и новогодишните празници. Забраната е в сила от 24 до 26 декември и от 31 декември до 1 януари, припомня bTV.Решението е взето след препоръка на полицията след атентата в Берлин.Допълнителни мерки за сигурност се взимат на 350 местни пазара.На Нова година е забранено да се използват пиратки от съображения за сигурност.


description: Намерените

title: Ще бъде ли разказана истината за катастрофиралия Ту-154?

maintext:
Намерените "черни кутии" на руския Ту-154, разбил се в Черно море край Сочи на 25 декември, ще разкрият причината за трагедията, отнела живота на 92 души. Дали обаче ще бъде разказана цялата истина за гибелта на самолета, изпълнявал хуманитарен полет до въздушната база Хмеймим в Сирия, пита се "Независимая газета".
Вестникът припомня поместени в печата описания на катастрофата от очевидец - руски граничар, наблюдавал инцидента от катер в морето. Катерът най-вероятно е дежурел край президентската резиденция в Сочи и само затова не е могъл без команда отгоре да напусне извънредно важния си "боен пост" и да се насочи към мястото на катастрофата, пише изданието. Според негови експерти впрочем едва ли е имало оцелели след удара, които граничарите да спасят.
Все още няма официална реакция след изявленията на очевидеца, изтъква "Независимая газета". И поставя въпроса дали местните командири на граничарите към Федералната служба за сигурност са били известени за случая, защо не са реагирали, защо спасителите не са били известени веднага и се е наложило да претърсват акватория от 100 кв. км. Според най-първите съобщения самолетът бил паднал някъде в планините, напомня изданието.
Думите на очевидеца не бяха коментирани и от руския министър на отбраната Сергей Шойгу по време на съвещание във ведомството вчера. Нито пък фактът, че подводен апарат на министерството е открил части от самолета, разхвърляни на разстояние от 1600 до 4500 метра от брега. "Едва ли дори най-силното течение" би могло да го стори, разсъждава всекидневникът.
Според експерти отломките може да са били разпръснати от експлозия на борда. Транспортният министър Максим Соколов, оглавил правителствената комисия по случая, междувременно потвърди, че версията за атентат не се разглежда като основна, добавя "Независимая газета".
"Комерсант" цитира източник, близък до разследването, който представя данни от намерен бордови самописец. Според тях задкрилките на Ту-154 са останали неприбрани, създавайки пикиращ момент, който пилотите не са могли да компенсират и може би дори са влошили положението - превърнали са аварийната ситуация в критична. Така самолетът е изгубил скорост и вместо да набере височина, е рухнал в морето.
Следствието и експертите обаче засега не отхвърлят и други предположения за причините, довели до катастрофата, отбелязва вестникът. По негови данни все още се работи по версиите за атентат на борда, нарушение на центровката на машината при излитане и сблъсък с ято чайки.
В началото на издирвателната операция на предполагаемото място на удара бе открито голямо количество птичи пера, плаващи на водната повърхност. Пилотите на спасителните хеликоптери също са се оплаквали от множество пернати във въздуха. Версията за инцидент, свързан с птици, ще бъде окончателно потвърдена или отхвърлена, когато експертите изследват двигателите на машината, по чиито перки може да са останали биологични следи, допълва "Комерсант".
/БТА/


authors:
Екип На Investor.Bg
Дек
Автор

title: От тенджери до багери... За всекиго по нещо на търговете на НАП

maintext:
Казват, че на тоя свят две неща били сигурни – смъртта и данъците, но казват също и че данъците са по-ужасни, защото смъртта се случва веднъж в живота, а данъците – всяка година.
Другото любопитно нещо около данъците е, че хората разбират, че не могат без тях, но когато имат възможност, избягват да ги плащат. Разбира се, има и примери, в които задължените лица са наистина разорени и последното нещо, за което успяват да заделят някой лев, е погасяването на задълженията към Националната агенция за приходите (НАП).
Във всички случаи обаче държавата в лицето на приходната администрация е безкомпромисна и изземва каквото може и както може, а после го продава на търг. За всички текущи и настоящи продажби човек може да се осведоми от онлайн портала на данъчните. Справката си струва усилията, защото в списъка с търговете могат да се открият доста примамливи оферти за всякакво движимо и недвижимо имущество.
Така например, данъчните продават десетки превозни средства. Разнообразието е голямо – от леки коли до специализирани автомобили като газови цистерни, челни товарачи, багери, влекачи и булдозери.
Дирекцията на НАП в Стара Загора например продава автобус марка Volkswagen, модел Crafter, произведен през 2008 г. за 35 хил. лв. Желаещите да участват в търга трябва да преведат депозит от 7 хил. лв. Наддаването ще бъде в края на месеца.
Отново в старозагорската дирекция, но на таен търг, ще се продава и камион КАМАЗ за 4 700 лв. В София пък се продава булдозер Komatsu D61 за сумата от 82 282 лв. При леките коли изборът е още по-голям, като цените започват от 125 лв. за напълно бракуван автомобил и стигат до над 40 хил. лв. за по-нови и луксозни возила.
Ако сте фенове на старите автомобили, вероятно ще ви заинтригува информацията, че на търг в столицата ще бъде продаден „ВАЗ“, модел „2103“. Началната цена е 427,5 лв., а депозитът е 85,5 лв. Пак в София BMW ще търси новия си собственик. Обявената стартова цена е 33 100 лв., а минималният депозит е 6620 лв.
Не липсват оферти за недвижимо имущество, като по морските и ски курортите има доста интересни предложения.
Припомняме, че в разгара на лятото от НАП-Пловдив събраха половин милион лева само за две седмици от търгове на имоти, след като продадоха мезонет в центъра на града за 184 хил. лева и имот в Радомир, предназначен за стопански дейности, за 192 хил. лева.
Софийската дирекция пък внесе в държавната хазна над 2 млн. лв. от продажби на имущество, собственост на длъжници, за периода 1 януари – 30 юни 2016 г., като проведените търгове са 176.
В края на годината и началото на следващата на търгове ще бъдат разпродадени десетки парцели, сгради и жилища в цялата страна. В Хасково например четириетажна сграда търси нов собственик. Предназначена е за шивашки цех, началната цена е 1,5 млн. лв., а желаещите да участват в наддаването ще трябва да приготвят минимум 300 хил. лв. депозит. Продажбата ще се състои на 10 януари 2017 г.
От русенския офис на данъчните са обявили на търг няколко имота в гр. Ахтопол с доста атрактивни цени. Единият е с начална цена от 5400 лв., с начин на трайно ползване: ниско застрояване, а площта е 688 кв.м. Другите имоти са със сходни показатели. Наддаването ще бъде на 9 януари 2017 г.
В Стара Загора пък продават лекарски кабинет със застроена площ от 139 кв. м. Цената тръгва от 242 400 лв., а минималният депозит за участие е 48 480 лв.
На търгове ще бъдат разпродадени и много къщи в различни населени места. Офис площите и магазините също често присъстват в списъка с продажби на данъчните, както и обработваема земя.
Освен превозни средства и имоти, приходната администрация продава и други любопитни артикули. Например, софийската дирекция продава 3928 тенджери на обща стойност 7365 лв. Изискваният депозит за участие в наддаването е 1473 лв. Търгът ще бъде на 18 януари 2017 г. Ще бъдат разпродадени също слънчеви очила, камери, тротинетки, подноси и всякаква кухненска посуда, както и конфискувани дрехи, обувки, чанти и бижута.
Ако търсите компютри и офис обзавеждане, също ще останете доволни, защото не липсват оферти. Продават се и много мобилни устройства, таблети и видеоигри "Play Station-3".
Четете още новини в Investor.bg


title: Страх в Мадрид! Полицията откри запис на терористи

maintext:
Испанската полиция е на крак, след като откри видеозаписи, показващи двама предполагаеми джихадисти с оръжия, позиращи пред снимка на площад "Пуерта дел Сол" в Мадрид, предаде Франс прес.
"Има видеокадри на въоръжени маскирани хора пред Пуерта дел Сол, където мадридчани традиционно посрещат Новата година", съобщи съдебен източник.
Видеозаписите са свързани с арестуването в сряда в Мадрид на двама испански граждани за възхвала на тероризма в интернет. При последвалите обиски били намерени пълнители за автомати АК-47 и боеприпаси, скрити в междублоково пространство в южната част на столицата.
Следователите намерили също в компютър видеозаписа, в който заподозрените размахват автомат и нож на фона на черното знаме на "Ислямска държава" и музика, подобна на използваната във видеоклиповете на тази радикална ислямистка групировка, съобщи в. "Расон".
Намерените улики не са достатъчни задържаните да бъдат съдени за опит за атентат на площад "Пуерта дел Сол", но ще бъдат съдени за пропаганда или вербуване в полза на ИД или за самоиндоктриниране в социалните мрежи. Този наказателен състав е въведен в Испания през 2015 г.
По същото време украинската полиция арестува мъж, заподозрян в планиране на нападение, подобно на това срещу берлинския коледен базар. Задържаният е на 31 години и е обвинен в убийството на жена и нейната дъщеря.
Мъжът извършил убийството в село в Одеска област, след което подпалил две къщи, откраднал камион и избягал с него, преди да бъде заловен. Негов приятел казал, че престъпникът е планирал да сгази с камиона голяма тълпа хора. Говорителка на полицията потвърди, че заподозреният е заплашил да извърши такова нападение.


authors:
Екип На Bloomberg
Дек
По Публикацията Работи

title: Социалните мрежи дадоха тласък на търговията с ръчно изработени изделия

maintext:
Онлайн културата и социалните мрежи дадоха тласък на дейности като изработката на изделия от полимерна глина. Това коментира керамикът Татяна Ставрова в ефира на Bloomberg TV Bulgaria.
Организират се базари, на които биват предлагани ръчно изработени изделия, поясни тя, като допълни, че има търсене на подобна продукция.
Изделията се предлагат на местния пазар, но Ставрова обяви, че обмислят да създадат форум или онлайн магазин, в който всеки автор на ръчно изработени изделия може да публикува информация, свързана с тях, включително и материали за обучение, и по този начин да бъдат популяризирани извън страната.
Вижте повече във видеото на Bloomberg TV Bulgaria


authors:
Василия Пейчева
Дек
По Публикацията Работи

title: Баба от Банско остави 10 бона на прозореца си за апаши

maintext:
73-годишна жена от Банско е станала жертва на телефонна измама за сумата от около 10 хил. лева, съобщиха от полицията.
Непознат мъж я заблудил, че е полицейски служител вечерта на 23 декември. Поискал да сложи на прозореца на жилището си парична сума, тъй като с това щяла да помогне за залавянето на телефонни измамници.
Жената сложила на прозореца сумата от 7 280 лв., 1 100 долара, 170 евро и около 5 грама златни накити. За случая е уведомена Районна прокуратура-Разлог.
От полицията в Благоевград призовават гражданите за повишено внимание и проява на мнителност по отношение на лица, които чрез телефонно обаждане ги въвеждат в заблуждение с цел получаване на парични суми.
За предотвратяване на подобен вид престъпления, в случай на телефонно обаждане, при което е поискана парична сума, лични данни (име, ЕГН или адрес) или банкови сметки, е необходимо гражданите веднага да се свържат с близки, роднини или съседи и веднага да позвънят на тел. 112.


title: Криза: Руснаците, пътували в чужбина - 20% по-малко

maintext:
Броят на руските туристи, пътували в чужбина, е спаднал с 20 процента за първите 10 месеца на годината. Това съобщи вицепрезидентът на Руския съюз на туристическата индустрия (РСТ) Юрий Барзикин, цитиран от ТАСС.
Отчитаме спад за трета година на потока от туристи, пътуващи в чужбина, посочи още Баркизин. И уточни, че са постигнати успехи по отделни направления като Средиземноморския район - Кипър, Гърция и Испания, но като цяло спадът е от близо 20 на сто. Ако искаме да постигнем през следващия сезон определени резултати, то за целта е необходимо да се засили държавното регулиране по пътя на контрола и подкрепата и разбира се нови продукти, нови програми и нови направления, заключи вицепрезидентът на РСТ.
Прогнозите за Испания пък сочат, че до края на месеца тя ще посрещне 75 млн. души, като се отчита ръст спрямо миналогодишните 68 млн. туристи, пише Guardian, цитиран от "Монитор".
Увеличението не се дължи толкова на конкретна испанска стратегия, а на факта, че тероризмът и нестабилността накараха много туристи да избягват Египет, Тунис, Турция и Франция.
Според Конфедерацията на испанските туристически агенции близо 10% от тазгодишните туристи са взети назаем от конкурентни дестинации около Средиземно море. Въпреки че общите данни за броя туристи растат, средната сума, която посетителите харчат, спада. Тази, идваща от европейските посетители, се е свила с 2,2% между януари и юли тази година.


title: Съвет за дълголетие: Гледайте си внуците!

maintext:
Бабите и дядовците, които поемат някои от грижите за внуците, могат да удължат живота си с цели пет години, съобщи БТА като цитира в. "Дейли мейл".
До този извод стигнали австрийски и швейцарски учени, които изследвали 500 души на възраст между 70 и 103 години.
Те били разделени в две групи, в зависимост от това дали се грижели или не за своите внуци. Половината от онези, които посвещавали времето си на по-младите потомци, били все още живи 10 години по-късно. А същият процент хора, на които не били поверявани внуци, починали само след 5 години.
Полагането на грижи и извън семейството от страна на хората от третата възраст също удължава живота им, установиха специалистите. Това подарява на възрастните хора допълнителни 3 години живот. А половината от участниците в изследването, които нямали деца, полагайки грижи за другите, живели още седем години.


title: БАБХ за убитите кончета: Спазили сме закона

maintext:
Животните, които бяха умъртвени от Агенцията по безопасност на храните, са били превозвани без да бъдат спазени изискванията в Закона за ветеринарномедицинска дейност. Това е станало с транспортно средство, което не е предназначено за това, без никакви документи и без идентификационна маркировка, съобщиха от БАБХ.
От агенцията посочват, че за нарушенията е предвидена глоба - от 300 до 500 лева.
Още по темата Четири кончета и две кучета – на гилотината. Кой ги уби? 30 дек 2016 11:30 153
Освен санкцията обаче законът предвиждал и конфискуване на животните и насочването им към кланица, но ако има гаранция за здравния им статус. Ако такава гаранция липсва - те се евтаназирали по хуманен начин, отчитат от Агенцията пред телевизия Bulgaria On Air.
Както Dnes.bg съобщи по-рано, четири 6-месечни коня бяха умъртвени заради липсата на документи, след като бяха конфискувани от Агенцията по безопасност на храните след проверка на пътя.
Няколко дни природозащитници са се опитвали да разберат какво ще се случи с животните и дали могат да бъдат спасени. Преди 10 дни природозащитници се обаждат на Боян Минков с молба да осинови четири коня - във видинското село Стакевци, където отглежда и други коне. Животните се продавали в Калофер във ферма за развъждане на породата "Каракачански коне":
При транспортирането им, край град Правец, полиция спира буса, издава акт на шофьора и конфискува животинките. Те са предадени на БАБХ.
Още за случая вижте в репортажа на телевизия Bulgaria On Air


description:
Намериха лодката на рибарите, които изчезнаха преди седмица в морето край Дуранкулак. От двамата мъже обаче няма следи, казаха техни колеги пред bTV.
 Около 10 лодки с местни рибари са влезли в морето

title: Откриха лодката на рибарите от Дуранкулак, тях ги няма

maintext:
Намериха лодката на рибарите, които изчезнаха преди седмица в морето край Дуранкулак. От двамата мъже обаче няма следи, казаха техни колеги пред bTV.
Още по темата Хеликоптер на ВМС дири двама изчезнали в Черно море 20 дек 2016 13:44 4
Около 10 лодки с местни рибари са влезли в морето вчера да търсят мрежите на изчезналите. По мрежите попаднали и на потъналата рибарска лодка.
Водолаз доброволец е потвърдил, че това е техният плавателен съд. Днес се очаква екип от водолази от военноморските сили да влезе в морето и да изследва останките от лодката им.
Припомняме ви, че в 20:17 часа на 19 декември при дежурния в Морския спасителен координационен център във Варна е получен сигнал за бедстваща рибарска лодка в район източно от нос Калиакра и нос Шабла.
Лодката е отплавала в открито море около 13:30 часа същия ден и не се е завърнала на рибарския кей в Дуранкулак.
При огледите по море, осъществени от катери на "Гранична полиция" и "Морска администрация", както и от вертолет на ВМС от състава на Морската вертолетна авиобаза "Чайка", не бяха открити следи от рибарите или лодката им.


title: Куба след смъртта на Кастро: Без страх от капитализъм!

maintext:
Кубинският лидер Раул Кастро каза вчера, че неговата страна "не върви към капитализъм, но и не трябва да се бои от него", предаде ТАСС. Той говори на редовна сесия на кубинския парламент - Националното събрание на народната власт.
Държавният глава призова ръководните кадри да се избавят от "остарялото мислене, изпълнено с предубеждения спрямо чуждестранните инвестиции", от "лъжливите опасения спрямо чуждестранния капитал".
Според него ръководството на Куба е поставило задача в близките години да се достигне икономически ръст от около 4 процента от брутния вътрешен продукт. За тази цел, според експертите, са необходими 2-3 млрд. долара чуждестранни инвестиции всяка година. Засега обаче държавата не успява да привлече и 1 млрд. Поради това Кастро посочи недопустимостта от "честите прекомерни протакания в преговорния процес" с чуждестранни партньори, желаещи да инвестират в Куба.
Като сдържащи фактори за кубинската икономика той посочи и последствията от търговско-икономическата блокада на острова, заради които Куба не може да осъществява международни транзакции в долари. Той отбеляза и негативните последици от кризата във Венецуела, която досега доставяше евтин петрол на Куба, отбелязва БТА.
Депутатите приеха на вчерашната сесия и закон, който регламентира използването на името и изображения на покойния кубински лидер - команданте Фидел Кастро, починал на 25 ноември на 90-годишна възраст.
В съответствие с неговата воля и политическата етика, присъща на Фидел, се забранява използването на неговото име в названията на учреждения, площади, булеварди, улици, паркове и други обществени места, както и при всякакви видове награди, почетни титли или заслуги.
Забранява се също използването на неговото изображение на паметници, бюстове, статуи, паметни дъски и пр. Забранява се всяко споменаване на команданте Фидел в търговски марки или други отличителни знаци, домейни или дизайни за търговски и рекламни цели.
Законът обаче позволява името на историческия лидер на кубинската революция да се използва в названия на организации, които могат да се създават за "изучаване и разпространение на неговите идеи и дела".
Не се забранява на дейците на изкуството да черпят вдъхновение от образа на Фидел Кастро и да използват името или изображението му в своето творчество, в литературата, музиката, танца, киното, живописта или приложното изкуство. Разрешава се и използването при публични мероприятия на изображения или снимки на Фидел, направени по време на неговата революционна дейност.


title: Постоянен арест за биячите на таксиметровия шофьор

maintext:
Двамата, които отвлякоха и пребиха жестоко в неделя 23-годишния таксиметров шофьор Венцислав Тодоров във врачанското с. Хайредин, остават за постоянно в ареста до приключване на разследването, реши окръжния съд във Враца.
Предварителното обвинение за биячите засега е за отвличане, но то може да се промени по-късно, казаха магистрати, цитирани от 24 часа.
Още по темата Бой, мъчения, унижения: Побойници обезобразиха таксиджия 22 дек 2016 10:00 209
24-годишният Милен Младенов и 23-годишния му авер Евстати Евстатиев са познати в региона с агресивното си поведение и криминалните си прояви.
В нощта на тежкото нападение пък са били и доста пияни след веселба в козлодуйска дискотека.
Младенов имал присъда за заплаха за убийство, нападнал с кухненски нож полицай. Разминало му се с порицание. В друг случай е пребил бивш военен в центъра на с. Зверино, който по-късно починал от заболяване, свързано с преживения стрес.Познат с множеството си хулигански прояви, Евстатиев бил спипан наскоро с голямо количество канабис.
Според жителите на село Манастирище, в което живее пребития Венцислав, нападението над него е опит за убийство и извършителите трябва да понесат отговорност и да не бъдат пускани на свобода повече. Биячите на таксиметровия шофьор опитали да го хвърлят в язовир, споделил пребития пред разследващите. Водоемът се оказал обаче замръзнал и това попречило на двамата да го удавят. Таксиджията качил пияните си клиенти от Козлодуй за Хайредин.
Сметката им е била 40 лв., но това им се видяло много и те веднага се нахвърлили на шофьора. За да не го бият, той се съгласил да не плащат, но да го оставят на мира. Вместо да си тръгнат обаче двамата подкарали таксито и продължили с мъченията. Накрая зарязали жертвата си в гората, вързан за вратата на изпотрошената му кола. Случаен ловец го открил и му спасил живота.


title: Пътник от влака убиец: Машинистът е за затвора, кондукторът - пиян!

maintext:
"Благодарна съм, че аз и дъщеря ми и останалите пътници стихнахме живи и здрави до Пловдив!"... Така започва писмо на Иванка Боева до редакцията на Dnes.bg.
Тя е една от пътниците във влака, който вчера уби 68-годишен мъж на гарата в Димитровград.
Още по темата Влак прегази мъж на гарата в Димитровград 27 дек 2016 11:30 4
Според Иванка Боева обаче истината е друга – влакът се движил с 6 минути закъснение, спрял за секунди на гарата в Димитровград и пътниците едва успели да се качат. Машинистът тръгнал внезапно, твърди тя.
"За първи път ми се случва такова нещо, не чухме нито свирка, нито видяхме знак за тръгване и рязко изведнъж потеглихме, всичко стана много бързо, за секунди", пише ни тя.
Жена в купето на Иванка Боева казала, че мъж е скочил. Изпращал дъщеря си и се качил да й помогне с багажа.
Самата Боева нерядко също се качвала да помага на близък с багажа и твърди, че винаги е имало достатъчно време, за да слезе. Не така обаче било в този случай.
"Тук нямаше време дори да се качим, камо ли някой да слиза", разказва тя. Убедена е, че не са спазени правилата за потегляне на влака и виновните трябва да си поемат отговорността.
Кондукторът във влака пък бил очевидно пиян. Пътниците имали същите съмнения и за машиниста заради лудото препускане и люшкане на влака.
В момента, в който пристигнал влакът в Пловдив, г-жа Боева намерила двама полицаи и разказала за случилото се.
"Мога още много да пиша, но каква полза, след като наказани пак няма да има, а невинният човек си отиде по най нелепия начин", завършва писмото си тя.
И е категорична: Машинистът е за затвора, тъй като именно той е виновен за смъртта на възрастния мъж.


title: Откриха оранжерия за марихуана в търговски обект в Сливен

maintext:
Оранжерия за производство на марихуана е разкрита в Сливен при съвместна операция от служители на митницата в Бургас, сектора "Противодействие на икономическата полиция" при ОДМВР-Сливен и участъка "Петолъчка" при РПУ-Сливен.
На 27 декември е бил проверен търговски обект в Сливен, собственост на двама души, единият от които е криминално-проявен.
В обекта е било открито помещение, пригодено за производство на марихуана.
Намерени са 26 засадени растения, специално пригодена вентилационна система, топлинни и измервателни уреди, електронна везна и суха, зелена листна маса. Иззети са растения с общо тегло около 2 килограма.
По случая е образувано досъдебно производство, като двамата собственици са задържани.


title: Откриха тежко ранен таксиметров шофьор в кв. "Разсадника"

maintext:
47-годишен мъж със счупена база на черепа е намерен в безпомощно състояние до таксиметров автомобил в кв. "Разсадника", съобщи директорът на СДВР ст. комисар Младен Маринов пред "Фокус".
"Установено е лице, което най-вероятно е таксиметров шофьор. Бил е намерен коленичил до колата, където предната врата е била отворена", допълни Маринов.
Пострадалият е настанен в неврохирургията на УМБАЛСМ "Н. И. Пирогов" и не е контактен.
"Има сериозна рана на тила със счупена база на черепа", обясни ст. комисар Маринов.
"Правят се огледи, търсят се свидетели. Работата продължава", добави той.


authors:
Петя Славова
Дек
По Публикацията Работи

title: Официално: билетите за влак и онлайн

maintext:
Вече е готова система за издаване на билети и резервации в реално време за ползване на услугите на "БДЖ Пътнически превози" ЕООД, съобщиха от Министерството на транспорта, информационните технологии и съобщенията.
Системата се ползва от всички жп гари и бюра в страната. Тя обслужва всички жп дестинации в България. Чрез нея може да се купуват билети и от кондуктора във влака, като също така е достъпна чрез интернет от всяка точка в света.
Платформата дава възможност за контрол от страна на кондуктора във влака. В случай на нередовен пътник, чрез нея се издава, не само билет за нередовен пътник, но и глоба, спрямо тарифите на Националния железопътен превозвач.
Валидирането на билетите позволява на Звеното за вътрешен контрол на БДЖ да подобри контрола над изпълнението на служебните задължения на кондукторите. Всяко действие на служителите, се записва и може да бъде проследено.
Централизираната платформа замества досегашната система за билетоиздаване, която повече от 20 години не е модернизирана. Също така с нея може да се следят разписания, композиране на влакове, маршрутизация, тарифиране, контрол, отчитане на приходите от пътници спрямо счетоводни, маркетингови и статистически данни в реално време.


authors:
Анна Дантева
Дек
По Публикацията Работи

title: За сърцето е вредна дори и само една безсънна нощ

maintext:
Добре известно е, че лишаването от сън за дълъг период от време вреди на здравето, но мнозина смятат, че когато това се случва в краткосрочен план, не би трябвало да попречи. Според данните на ново проучване дори и краткосрочното нарушаване на качеството на съня може да има сериозни последствия, включително ускорена сърдечна честота и нива на кръвното налягане.
По време на ново проучване участниците в него биват лишени за кратко от сън. Проведеният анализ впоследствие установява значително повишаване в нивата на кръвното им налягане, сърдечната честота, както и в тези на хормоните на стреса.
Сърдечната функция в контекста на недостига на сън не е изследвана със сърдечносъдов магнитен резонанс – най-чувствителният параметър за съкращенията на сърдечния мускул. Това обясняват специалистите от Катедрата по диагностика и интервенционална рентгенология към Университета на Бон в Германия.
За целите на проучването участват 20 доброволци, от които 19 мъже и 1 жена. Те са подложени на сърдечносъдов магнитен резонанс преди и след 24-часова смятана, през която имат средно 3 часа сън.
Изследователите вземат също проба от урина и кръв, а също така и измерват нивата на кръвното налягане и сърдечния ритъм.
Според изследователите това имитира реалното състояние при лишаване от сън. На доброволците не е позволено да консумират кофеин или храни и напитки, съдържащи теобромин, като шоколад, ядки или чай. В допълнение, индивидуалният стрес и факторите, свързани с околната среда, не се взимат под внимание.
В дългосрочен план хроничното недоспиване може да доведе до повече здравословни проблеми, в това число влошаване на паметта и когнитивната функция и повишаване риска от травми, се посочва още в Medical Daily.
Още полезна информация може да намерите в рубриката „Сън“ на Puls.bg


title: Летящото спагетено чудовище... Остана извън закона

maintext:
Софийският градски съд отказа да регистрира Църквата на Летящото спагетено чудовище. Така пастафарианството в България ще продължи да се практикува неофициално, а не като вероизповедание.
Последователите на нетрадиционната църква вярват в рационалните и научните обяснения за света, вкусната храна и добрите напитки, припомня Bulgaria ON AIR.
Характерен за тях е специфичният дрескод, който включва носенето на гевгир на главата. Миналата година американката Линдзи Милър от Масачузетс получи позволение от закона да се снима именно с този аксесоар за шофьорската си книжка.
Училищата са всъщност едни от основните храмове на Църквата на Летящото спагетено чудовище заедно с музеите и заведенията за консумация на алкохол, става ясно от заявлението за регистрация и приложените към него доктрина и устав на вероизповеданието.
Сред догмите на пастафарианеца пък е записана задължителна поне 20-минутна почивка в петък следобед, която да е съпроводена с консумация на бира.
Всеки ден последователите на спагетеното чудовище пък се молят пред свещената Уикипедия или други издания, помагащи да се разбере как е създадена Вселената.
Петъците са и дните за честване на премазния петък - празник, който пастафарианците прекарват със семейство и приятели в ядене на разнообразна и мазна храна и пиене на алкохол.
Българската църква на Летящото спагетено чудовище се прочу това лято, като стана едва втората в света, която е осъществила сватба Другата пастафарианска църква, извършила такъв обряд, е новозеландската.


authors:
Александър Попов
Дек
По Публикацията Работи

title: Бербатов иска да се завърне в Англия

maintext:
Звездата на българския футбол Димитър Бербатов има желание да се завърне във Висшата лига на Англия. Това обяви Емил Данчев, който е мениджър на Бербо.
Както е известно, Митко е без отбор от лятото, когато приключиха договорните му взаимоотношения с ПАОК. След месец Бербатов ще навърши 36 години.
"Димитър чувства, че може да поиграе поне още една година. И неговият приоритет е да се завърне в Англия", заяви Данчев пред BBC.
В последните месеци името на Бербатов бе свързвано със Суонси, но до сделка така и не се стигна.
В Англия Митко е носил екипите на Тотнъм, Манчестър Юнайтед и Фулъм.
Още футболни новини четете в Gol.bg


title: Путин отсече: Хората мрат като мухи, без акциз на водката!

maintext:
Владимир Путин поръча да се намали акцизът на алкохола и да се увеличи този на битовите препарати, съдържащи спирт, за да не се тровят руснаците с тях, а да пият качествени напитки, съобщи "Нюзру".
"Десетки хора мрат като мухи", каза руският президент по повод жертвите в Иркутск, отровили се, пиейки концентрат за вана "Бояришник", съдържащ метилов спирт.
Жертвите вече са 72, а над 40 души са в болница. Според някои версии наличието на метилов алкохол в препарата може да е саботаж.
Кремълският лидер нареди на правителството да затегне правилата за производство и търговия на битова химия, съдържаща спирт - средства за лична хигиена и парфюмерийно-козметични продукти с над 25% спирт. Той поиска въвеждане на строги наказания за производителите нарушители.
Въпреки че на етикетите обикновено е посочено, че препаратите не стават за пиене, много хора в страната се черпят с тях заради ниската им цена на фона на скъпите напитки.
Себестойността на водката не надхвърля 30-40 рубли за бутилка, но над половината от високата цена на дребно са данъци и акцизи.
Според експерти руснаците изпиват годишно козметични течности с алкохолно съдържание, равностойни на 170 до 250 млн. литра водка с 40% спирт, пише РБК. Смята се, че близо 25 млн. души в Русия нямат достатъчно средства, за да купуват легален алкохол, пише АФП.


title: Шестима пострадаха при експлозия на газ в метрото в Москва

maintext:
Шестима души пострадаха при експлозия на газова бутилка в коридор на метростанция "Коломенская" в Москва, съобщи ТАСС, като се позова на столичните следствени власти.
Газът е избухнал по време на ремонтни дейности край метростанцията; двама от шестимата пострадали са откарани в болница, уточни следствието.
Следователи разпитват очевидци с оглед да бъде взето решение по случая.
По данни на московското управление на министерството на извънредните ситуации разхерметизиране на газовата бутилка е довело до взрив и пожар, но огнището е ликвидирано и инцидентът не е повлиял на работата на метрото.
/БТА/


title: Русия с кампания да възстанови влиянието си в България

maintext:
Външният министър Даниел Митов обяви, че се води целенасочена кампания за възстановяването на руското влияние в държави, които са в НАТО и България е сред тях.
"Има много организации, които са роби на руските банки. Не сте ме чули да казвам, че Русия е враг, но след всичко, което ни се говори от БСП, изникват притеснения. Новият президент трябва да работи и не става въпрос само за отношенията с Русия. От заявките на Румен Радев става ясно, че отношенията ни с Русия ще се променят", коментира той пред bTV.
Според дипломат №1 от години се повтаря, че Русия води битка за подкопаване на ЕС и в този смисъл президентът Росен Плевнелиев не е казал нищо ново, макар че стана мишена за нападки от руски медии заради твърдението си, че Москва цели да разруши Общността.
"През последните години има големи геополитически размествания и въпросната дестабилизация на ЕС, предизвиквана по един или друг начин, е резултатът именно на тези усилия", коментира Митов.
Русия е единствената държава, с която над 15 години имаме тежък работен дисбаланс. Българската продукция дълго време не можеше да бъде изнасяна, дори и преди ЕС да наложи санкции на Москва, заради чисто санитарни или какви ли не проблеми. Българската икономика е най-малко губещата от тези санкции", отсече той.
"Големият проблем е говоренето в стил, че някой е слуга на друг. Това се говори в цяла Европа, което предизвиква истерия. Трябва да защитаваме интересите си. Русия има свой интерес, но той не е България", настоя Даниел Митов.
"Идеята, че България може да бъде извадена един ден от НАТО, е проблем. Чуваме го оттук-оттам. А това не е добре. НАТО е най-големият гарант за сигурността на България. 70% от военния потенциал на света е в този съюз. Националната сигурност на страната ни зависи изключително от него", каза още външният министър.


title: Даниел - дърворезбарят от Добрич вдъхващ нов живот на пъновете

maintext:
Днес ще ви разкажем за Даниел Бодичев – човекът, който преобрази градския парк в Добрич. Ентусиастът създава картини от сухите дървета и им вдъхва нов живот от близо 10 г насам. Бодичев определя стила си като варваро-езически.
Творецът има и друга страст – каменоделството. С него се срещнаха Ива Григорова и оператора Цветан Колев.
Дърворезбата е хоби на Даниел Бодичев. С годините обаче се превръща в негова запазена марка. Отрязан ствол на топола го "запалва" по идеята да удължава живота на отиващите си дървета в парка в Добрич.
"Винаги съм бил любител на дърворезбата. Почнах преди 10-тина година. Запалих се, пристрастих...Tози бор преди 5-6 г. го направих", обяснява дърворезбарят пред Bulgaria ON AIR.
Даниел обича да нарича дърветата свои. Преобразил е над 15, но природата си е взела половината. Хората в Добрич не са равнодушни към работата му. Някои го предупреждават, когато ще има сеч на дървета, други гледат се стараят да му помагат с каквото могат.
"Eдин ден си дялам и идва една баба. След малко дойде жената - на ти 5 лв. Голяма част от хората идват, говорят им, директно мога да контактувам със зрителя", споделя Даниел.
Ще познаете творбите на Даниел по резбованите шамани и страшилища, които пазят от зли духове и сили, както и по фамилния герб на рода Дуло, който често прави върху тотемите си. За работата си творецът не получава средства. Единствено от градския парк му купуват лакове и химикали за консервиране на дърветата.
"Непознати ме поздравяват. Мъча се с голия си ентусиазъм да направя нещо".
"Царствените тронове" е друга творба, за която Даниел обича да разказва. Нарекъл я е за влюбени. Като седне човек, за миг може да усети корените, които са около 30 метра в земята, а пред себе си вижда градското езеро. На няколко места в резбованите дървета е имало кухини, в което Даниел е засадил вечно зелени растения. Творецът има и друга страст – каменоделството. И мечта, за чието осъществяване има нужда от помощ.
"Цялото крайбрежие Балчик-Албена е пълно с едни ръбести камъни... до тях минава широк панорамен път. Започнах да дялам камъните. Да се поканят студенти".
По думите му всеки нов студент е нов творец с нова визия. Даниел е уверен, че с малко усилия и средства може да се постигне нещо мащабно – изложба под открито небе, каквото досега в България не е имало.


authors:
Петя Славова
Дек
По Публикацията Работи

title: Романтичните продължения през годината

maintext:
Какво се случва с някои от най-любимите ни герои, познати от киното може да видим в продълженията направени за тях. Ето някои от тях, които излязоха през тази година.
Легендата за Тарзан
Сред най-новите интерпретации за "Тарзан" застана режисьорът Дейвид Йейтс, който ни показа какво се случва с прочутия герой след като се установява в Лондон и зарязва джунглата.Неговата съпруга Джейн (Марго Роби) и той (Александър Сгарсгард) са принудени да се върнат в Конго, тъй като той става търговски представител в Англия. Съвсем скоро на героя му се налага да свали официалните костюми и да се завърне към старите си навици да защитава природата от алчните набези на „цивилизованите” хора. В ролите ще видим още Самюел Л. Джаксън и Кристофър Валц.
Световната премиера на филма бе на 1 юли, а у нас – седмица по-късно.
Вижте останалите вTialoto.bg


authors:
Петя Славова
Обновена
Дек
По Публикацията Работи

description:
Самолетът на руското министерство на отбраната с 91 души на борда е паднал в Черно море, предаде ТАСС, като се позовава на източник от силовите структури.
 Според техен източник по предварителни данни

title: Руският самолет е паднал в Черно Море

maintext:
Самолетът на руското министерство на отбраната с 91 души на борда е паднал в Черно море, предаде ТАСС, като се позовава на източник от силовите структури.
Още по темата Руски самолет с военни и ансамбъл изчезна след излитането си 25 дек 2016 07:35 31
Според техен източник по предварителни данни причината за катастрофата на самолета Ту-154 на руското министерство на отбраната край Сочи е била или техническа неизправност, или пилотска грешка, предаде РИА Новости.
"Като основи версии за падането на самолета се разглеждат техническа неизправност на въздушния съд и грешка при пилотирането", заяви източникът.
По-рано прес-службата на министерството на отбраната на Русия съобщи, че при изпълнявене на планов полет от летището на град Адлер край Сочи е изчезнала отметката на самолета от радарите. Отбелязва се, че на борда са се намирали 83 пътници и осем души екипаж.
От прес-службата са посочили, че на изчезналия Ту-154 са се намирали военнослужещи, а също така музиканти от военен ансамбъл и представители на руските медии, припомня "Фокус". Самолетът в момента се издирва.
Руският президент Владимир Путин е бил оповестен за изчезването на самолета от радарите и е държан в течение.


description: Книгата

title: Рекордни продажби на книгите на Кари Фишър

maintext:
Книгата "Принцесата, пишеща дневник" на Кари Фишър оглави в сряда класацията за най-продавани книги на Амазон, точно преди "Диета без захар", предаде Асошиейтед прес, цитирана от БТА.
Други две нейни произведения "Мечтаната чашка" и "Пощенски картички от ръба" влязоха в топ 10, а "Шокахолик" попадна на 57-мо място.Пет от книгите в челната десетка на класацията "Movers and Shakers" на Амазон за заглавия, които отбелязват най-голям скок в продажбите за 24 часа, са написани от Кари Фишър.В списъка на 11 място е и книгата "Аз съм принцеса" на Кортни Карбон за героинята от "Междузвездни войни" принцеса Лея, изиграна от актрисата.Кари Фишър почина във вторник от инфаркт, който получи по време на полет от Лондон.


title: Културни различия: Ас на "Славия" поръча 4 ястия, искал само 1

maintext:
Заради различните в България движения на главата за съгласие и отрицание руският ас на "Славия" Сердер Сердеров си е поръчал, без да иска, наведнъж 4 яденета в началото на престоя си у нас.
Това офанзивният футболист разказва в обширно интервю за "Чемпионат".
"За разлика от нас там врътването на главата означава "да", а кимването - "не". Та отивам на ресторант, поръчвам си ядене, сервитьорката върти глава и аз разбирам, че такова няма. С второто, третото и четвъртото се случи същото. Накрая показах един десерт, тя кимна и си тръгна. Чакам си аз сладкото и изведнъж ми носят 4 блюда. Тогава се сетих, че в България жестовете са на обратно. Ама можеше и да ми подскажат в този ресторант", спомня си Сердеров, цитиран от "24 часа".
Още спортни новини четете в Gol.bg


title: Неочаквана ваканция! 5 и 6 януари - неучебни заради грипа

maintext:
Дните 5 и 6 януари 2017 г. да бъдат неучебни за всички български училищни и извънучилищни институции. Учебните занятия да започнат на 9 януари 2017 г., но при внимателна диагностика от Министерството на здравеопазването. Това предлагат от Синдиката "Образование" към КТ "Подкрепа" на Министерството на образованието и науката.
Още по темата Грипът подрани, вече затваря училища 26 дек 2016 10:32 20
Предложението на синдиката е заради бързо увеличаващия се брой на болните от остри респираторни заболявания, предимно деца и ученици, както и заради опасността от "неовладян брой ученически отсъствия".
Сред мотивите за неучебни дни е и големият брой на отсъстващи учители и персонал в училищата, за които директорите не могат да намерят заместници, както и за запазване на здравето на ученици, учители и помощен персонал, които не са заболели.
Коледната ваканция за училищата от цялата страна започна на 24 декември, като учениците трябва да са в класните стаи на 5 януари 2017 г. Какво обаче ще реши МОН? Тепърва ще стане ясно.


authors:
Петя Славова
Дек
По Публикацията Работи

title: Снежен човек в косата

maintext:
В духа на Коледните празници, американец от Арканзас направи на своята дъщеря различни прически в чест на настъпването на Рождеството. Идейните му предложения Грег Уикхарстър публикува във Facebook, а фотографиите му го направиха известен, съобщава BuzzFeed.
4-годишната дъщеря на Грег – Изи, има на главата си елха с украса и подаръци, както и снежен човек.
Мъжът споделил, че му се е наложило да отдели доста часове за изработването на всяка една от прическите, пише изданието. Момиченцето е сплело косите си и с Дядо Коледа.
"Ние слушаме коледни песни, докато правя прическите", разказал американецът. Уикхастър създал специална страница в социалната мрежа, където публикува идеите си с прически на своята дъщеря.
Вижте ги и тях в галерията на Tialoto.bg


authors:
Бойчо Попов
Дек
По Публикацията Работи

title: Опа, какъв беше този шум... под гумите

maintext:
"Опа, какъв беше този шум?". По този начин – преувеличено и донякъде цинично може да се формулира проблемът, с който в момента се занимава базираната в Сан Франциско компания за споделено пътуване Uber Technologies, пише британският вестник Guardian.
В момента Uber тества в калифорнийския град своите автономни коли, въпреки че получи забрана за производство на този етап. Вероятно за забраната има основателни причини, защото в опасност може би са велосипедистите.
Пред британската медия компанията е признала, че има "известни проблеми" с велоалеите. Оказва се, че при стартиране на автомобила той не се движи успоредно на алеята, а я пресича. Това, разбира се, може да предизвика доста сериозни неприятности за велосипедистите.
Компанията признава, че в момента работи над разрешаването на този проблем. Какво точно се е объркало засега не е ясно, но може да се предположи, че софтуерът "не вижда"колоездачите, пише още медията.
През последните няколко седмици се появиха спекулации за други сериозни нарушения на автономните коли, като някои от тях са били заснети да минават на червен сигнал на светофарите.


title: Тиха нощ, свята нощ! Християнският свят е в трепетно очакване

maintext:
Бъдни вечер е! Християнският свят е в трепетно очакване на новината за раждането на Божия син.
И преди да седнем заедно с нашите най-близки около празничната вечеря, отрупана с постни ястия, нека да се порадваме и на коледната украса в някои от големите ни градове.
Екипът на Dnes.bg събра за вас красивите празнични картини от градовете ни в навечерието на Коледа. Насладете им се!


authors:
Теодора Драгоева
Дек
По Публикацията Работи

title: Романтичното бягство на Шанина и годеника ѝ

maintext:
Шанина Шейк позира със своя годеник DJ Рукъс за януарския брой на списание ELLE, Австралия.
Екзотичната красавица и нейният любим са истинска картина на романтичната идилия.
Горещата Шанина се сгоди за братовчеда на Лени Кравиц точно преди една година, като се очаква двамата да сключат брак през 2017-а.
Двамата наскоро дори празнуваха първата си годишнина като годеници.
Сесията с прекрасната двойка е дело на Джордж Антъни, а Шейк и диджей Рукъс, който също има визия на модел, са снимани в горещи пози на австралийски плаж.
Двамата носят дрехи от новите колекции на Dior, Isabel Marant и др.
Вижте снимките на влюбените годеници в галерията на Тialoto.bg